**PRIJEDLOG**

Na temelju članka 41. točke 2., članka 77. stavka 4. i članka 96. stavka 4. Statuta Grada Zagreba (Službeni glasnik Grada Zagreba 23/16), Gradska skupština Grada Zagreba, na \_\_ sjednici, \_\_\_\_\_\_\_\_\_\_ 2017., donijela je

**ODLUKU**

**o izmjenama i dopunama Odluke o izborima članova vijeća gradskih četvrti**

**i članova vijeća mjesnih odbora**

**Članak 1.**

U Odluci o izborima članova vijeća gradskih četvrti i članova vijeća mjesnih odbora (Službeni glasnik Grada Zagreba 4/13) u članku 16. ispred stavka 1. dodaje se oznaka: „(1)“.

Iza stavka 1. dodaje se stavak 2. koji glasi:

„(2) Birači i političke stranke ne smiju za člana vijeća kandidirati osobe koje su pravomoćnom sudskom odlukom osuđene (uključujući tu i uvjetnu osudu) na kaznu zatvora u trajanju od najmanje šest mjeseci za kaznena djela iz članka 13. stavka 2. Zakona o lokalnim izborima.“

**Članak 2.**

U članku 20. stavku 1. iza riječi: „povjerenstva“ dodaju se riječi: „i potvrda o podacima iz kaznene evidencije Ministarstva pravosuđa, sukladno članku 13. stavku 2. Zakona o lokalnim izborima“

**Članak 3.**

Članak 26. mijenja se i glasi:

„Članak 26.

Izborno povjerenstvo će u roku od 48 sati od isteka roka za kandidiranje objaviti:

- sve pravovaljano predložene liste za pojedinu gradsku četvrt i zbirnu listu za gradsku četvrt u sjedištu gradske četvrti i na internetskoj stranici Izbornog povjerenstva, odnosno Grada Zagreba,

- sve pravovaljano predložene liste za pojedini mjesni odbor i zbirnu listu za svaki mjesni odbor u sjedištu mjesnog odbora i na internetskoj stranici Izbornog povjerenstva, odnosno Grada Zagreba.“

**Članak 4.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:

URBROJ:

Zagreb, \_\_\_\_\_\_\_\_\_\_ 2017.

Predsjednik

Gradske skupštine

**dr. sc. Andrija Mikulić, v.r.**

**OBRAZLOŽENJE**

**PRIJEDLOGA ODLUKE O IZMJENAMA I DOPUNAMA ODLUKE O IZBORIMA ČLANOVA VIJEĆA GRADSKIH ČETVRTI I ČLANOVA VIJEĆA MJESNIH ODBORA**

1. **PRAVNI TEMELJ**

Člankom 41. točkom 2. Statuta Grada Zagreba (Službeni glasnik Grada Zagreba 23/16) propisano je da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba. Člankom 77. stavkom 4. Statuta propisano je da se članovi vijeća gradske četvrti biraju na neposrednim izborima tajnim glasovanjem, razmjernim izbornim sustavom te da se postupak izbora članova vijeća gradske četvrti i druga pitanja u vezi s izborima uređuju gradskom odlukom, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave, a člankom 96. stavkom 4. Statuta propisano je da se članovi vijeća mjesnog odbora biraju na neposrednim izborima tajnim glasovanjem, razmjernim izbornim sustavom te da se postupak izbora članova vijeća mjesnog odbora uređuje se gradskom odlukom iz članka 77. stavka 4. Statuta Grada Zagreba.

**II. RAZLOZI DONOŠENJA ODLUKE**

Pitanja u vezi s izborom članova vijeća gradskih četvrti i članova vijeća mjesnih odbora uređena su Odlukom o izborima članova vijeća gradskih četvrti i članova vijeća mjesnih odbora (Službeni glasnik Grada Zagreba 4/13), sukladno odredbama članka 61. Zakona o lokalnoj i područnoj (regionalnoj) samoupravi (Narodne novine 33/01, 60/01 – vjerodostojno tumačenje, 129/05, 109/07, 125/08, 36/09, 150/11, 144/12, 19/13 – pročišćeni tekst i 137/15 – ispr.), kojim je propisano da postupak izbora članova vijeća uređuje predstavničko tijelo općim aktom, odgovarajućom primjenom zakona kojim se uređuje izbor članova predstavničkih tijela jedinica lokalne samouprave, odnosno odredbama Zakona o lokalnim izborima (Narodne novine 144/12 i 121/16).

Zakonom o lokalnim izborima utvrđeno je tko se sve i zbog čega ne smije kandidirati za člana predstavničkog tijela jedinice lokalne i područne (regionalne) samouprave, općinskog načelnika, gradonačelnika, župana i njihove zamjenike te da se prilikom kandidature uz prijedlog kandidacijske liste i kandidature te očitovanja o prihvaćanju kandidature svakog kandidata na listi, odnosno kandidaturi mora dostaviti i potvrda o podacima iz kaznene evidencije Ministarstva pravosuđa.

U skladu s tim, predlaže se dopuna Odluke o izborima članova vijeća gradskih četvrti i članova vijeća mjesnih odbora na način da se za članove vijeća gradskih četvrti i vijeća mjesnih odbora ne mogu kandidirati osobe koje su osuđene za kaznena djela navedena u članku 13. stavku 2. Zakona o lokalnim izborima.

Člankom 26. Odluke o izborima članova vijeća gradskih četvrti i članova vijeća mjesnih odbora propisano je da će Izborno povjerenstvo Grada Zagreba sve pravovaljane liste svih gradskih četvrti i svih mjesnih odbora objaviti u dnevnom tisku ili u lokalnim sredstvima javnog priopćavanja te na internetskoj stranici Izbornog povjerenstva, odnosno Grada Zagreba. Člankom 12. Zakona o javnoj nabavi (Narodne novine 120/16) propisano je da se Zakon o javnoj nabavi primjenjuje na nabavu roba i usluga procijenjene vrijednosti više od 200.000,00 kuna. S obzirom na to da procijenjena vrijednost objave kandidacijskih lista i rezultata za članove vijeća gradskih četvrti kao i objave kandidacijskih lista i rezultata za članove vijeća mjesnih odbora prema Planu nabave iznosi 400.000,00 kn bez PDV-a (sveukupno 500.000,00 kn), potrebno je provesti postupak sukladno navedenom Zakonu. Navedeni predmet nabave nije predviđen kao izuzeće od primjene Zakona o javnoj nabavi. Prema procjeni za provedbu izbora u 2017. očekuje se i povećanje broja kandidacijskih lista te se predviđa povećanje ukupnih troškova objave kandidacijskih lista i rezultata za cca 30% (cca 550.000,00 kn bez PDV-a, sveukupno cca 700.000,00 kn). Za provedbu postupka temeljem Zakona o javnoj nabavi potrebno je izraditi dokumentaciju o nabavi gdje se opisuju ili određuju elementi nabave ili postupka, tehničke specifikacije, opisna dokumentacija, format dokumenata koje podnose ponuditelji te sva dodatna dokumentacija kojom javni naručitelj ne raspolaže jer odluka o raspisivanju izbora nije donesena, a nemoguće je predvidjeti broj kandidacijskih lista i sl. Također, kao dan objave potrebno je planirati sve dane u tjednu i eventualno blagdan, a termin objave se ne zna unaprijed jer ovisi o rokovima. S obzirom na sve navedeno, postupak sukladno Zakonu o javnoj nabavi teško je provediv. U slučaju žalbe postupak se produžuje i nemoguće ga je provesti u roku propisanom člankom 86. Zakona o lokalnim izborima (Narodne novine 144/12 i 121/16) i člankom 26. Odluke o izborima članova vijeća gradskih četvrti i članova vijeća mjesnih odbora (Službeni glasnik Grada Zagreba 4/13).

U skladu s tim predlaže se izmjena Odluke o izborima članova vijeća gradskih četvrti i članova vijeća mjesnih odbora da se sve pravovaljane predložene liste za pojedinu gradsku četvrt i zbirna lista za gradsku četvrt objave u sjedištu gradske četvrti i na internetskoj stranici Izbornog povjerenstva, odnosno Grada Zagreba, a sve pravovaljane predložene liste za pojedini mjesni odbor u sjedištu mjesnog odbora i na internetskoj stranici Izbornog povjerenstva, odnosno Grada Zagreba.

**III. SREDSTVA ZA PROVOĐENJE ODLUKE**

Za provođenje ove odluke nije potrebno osigurati dodatna sredstva u Proračunu Grada Zagreba za 2017.

**IV. SADRŽAJ PRIJEDLOGA ODLUKE I OBRAZLOŽENJE ODREDABA**

**Članak 1.**

Određuje da se za člana vijeća gradske četvrti i člana vijeća mjesnog odbora ne mogu kandidirati osobe koje su počinile kaznena djela iz članka 13. stavka 2. Zakona o lokalnim izborima.

**Članak 2.**

Određuje da kandidati za članove vijeća moraju, uz ostalo, za potrebe kandidiranja dostaviti i potvrdu o podacima iz kaznene evidencije Ministarstva pravosuđa.

**Članak 3.**

Određuje se rok i način objave kandidacijskih lista za gradske četvrti i mjesne odbore.

**Članak 4.**

Određuje se dan stupanja na snagu ove odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14 i 24/16-ispr.), kojim je propisano da odluke i drugi opći akti stupaju na snagu najranije osmoga dana od dana objave.